Suid Afrikaanse Nuus Thread - Page 102 - Stormfront
Page 102 of 226 « First < 2 52 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 152 202 > Last »
08-04-2006, 03:32 AM #1011
Reserwebank skuif weer rentekoers met 0,5 persentasiepunt op
KAAPSTAD. – Verbruikers met 'n skuldlas sal voortaan meer aan rentebetalings moet opdok nadat rentekoerse gister, soos verwag, met 'n halwe persentasiepunt verhoog is.
Die Reserwebank het sy repokoers met 0,5 persentasiepunt tot 8% verhoog, waarna die groot handelsbanke hul prima oortrekkingskoerse met dieselfde marge tot 11,5% opgeskuif het.
Die rentekoersstyging volg op toenemende inflasiedruk, met aanduidings dat dit in die eerste helfte van aanstaande jaar die Reserwebank se teikens kan oortref. Gister se verhoging kom ná die Reserwebank se halwepersentasiepunt-styging in Junie.
Onlangse data het getoon dat verbruikersbesteding steeds sterk is met 'n stewige lus vir krediet. Daarby is daar kommer dat stygende oliepryse verdere druk op inflasie kan plaas.
Vir huiseienaar beteken die jongste rentekoersstyging 'n bykomende bybetaling van sowat R35 per maand vir elke R100 000 wat uitstaande is op 'n verband vir 20 jaar.
08-04-2006, 03:34 AM #1012
Owerhede werk saam op Kaapse 'gevaarpaaie'
KAAPSTAD. – Wetstoepassers op die Skiereiland se gevaarpaaie het binne sowat 48 uur vandeesweek 147 motoriste op die N2 en R300 bygestaan, diere en klippe van die paaie verwyder en 'n onwettige resies op die N1 stopgesit.
In dieselfde tyd is twee voetgangers gehelp, was hulle by agt ongelukke en is 'n klipgooier op die N2 vasgevat.
Die polisie het dít gister bekend gemaak nadat minstens twee bakkies vandeesweek onder klippe op die R300 en N2 deurgeloop het.
Sr.supt. Elna de Beer, woordvoerder van die provinsiale kommissaris in die Wes-Kaap, het gister gesê die gesamentlike optrede deur wetstoepassers op die paaie werp vrugte af.
Verskeie motoriste was die laaste twee maande slagoffers van padboewe op die gevaarpaaie. Een van die slagoffers, mnr. Nolan Daniels (48) van Kuilsrivier wat op die R300 deurgeloop het, is dood.
Intussen het drie minderjariges (van 11 tot 13 jaar oud) gister in die Bellville-landdroshof verskyn nadat hulle glo 'n 42-jarige man van Brackenfell se bakkie op die R300 met klippe bestook het.
Nóg 'n motoris wat anoniem wil bly, het gisteroggend op die N2 tussen die afrit na die lughawe en Borcherds Quarry-rylaan gesien hoe 'n motoris onder die klippe van 'n voetganger deurgeloop het.
" 'n Tienerseun het tussen die twee paaie gestaan en 'n wit bakkie voor my met klippe gegooi. Die bakkie kon seker nie omdraai nie omdat daar tans padwerke aan die gang is.
"Ek het gesien hy hardloop weg, net om hom later weer op dieselfde plek op te merk. Dit is mos onaanvaarbaar," het die man gesê.
Volgens De Beer is lede van die polisie, die verkeersdepartement, metropolisie en die departement van gemeenskapsveiligheid steeds besig om die roetes 24 uur per dag te beman.
"Elke burger het die reg op veiligheid op ons paaie, en voorvalle waar dié reg deur onwettige aktiwiteite in die wiele gery word, is onaanvaarbaar," het sy gesê.
De Beer het gesê van 24 Julie tot 25 Julie is hulp aan 80 motoriste verleen, onder wie 23 motoriste wat 'n tekort aan brandstof gehad het en 39 wat meganiese probleme met hul voertuie ondervind het. Diere moes vier keer verwyder word.
"In dié tyd is 'n man vir dronkbestuur in hegtenis geneem terwyl beamptes by agt ongelukstonele was."
Mnr. Leonard Ramatlakane, Wes-Kaapse minister van gemeenskapsveiligheid, het vroeër 'n aantal imbizo's aangepak om bewustheid onder lede van die gemeenskap van Nyanga, Khayelitsha en Delft aan te wakker om self 'n rol te speel in die voorkoming van misdaad op dié roetes.
Motoriste op die R300, N1 en N2 word ook deur kringtelevisiekameras wat op dié roetes geïnstalleer is, dopgehou.
08-04-2006, 03:36 AM #1013
WES-KAAP: Pensioene gebuit in Rondebosch
KAAPSTAD. – Sewe gewapende mans het gister 'n onbekende bedrag geld gebuit in 'n rooftog by 'n pensioen-uitbetalingspunt by die NG Kerk in Rondebosch.
Die mans, wat met outomatiese gewere gewapen was, het glo sekerheidswagte by die kerk in Berryweg oorrompel, het mnr. Andries de Jongh, bedryfsbestuurder van AllPay in die Wes-Kaap, gesê.
De Jongh se maatskappy is gekontrakteer om maatskaplike toelaes uit te betaal.
Volgens De Jongh word die uitbetalings by die kerk gedoen omdat dit die enigste plek is waar hulle die mense van Rondebosch kan bedien.
Hy kon nie kommentaar lewer oor presies hoeveel geld gesteel is nie.
De Jongh wou nie bespiegel oor of dit 'n beplande rooftog was nie. Hy het wél gesê in die algemeen weet rowers wanneer pensioen-uitbetalings plaasvind.
"Ons evalueer tans die situasie. Ons sal kyk wat het gebeur en die nodige aanpassings maak, indien nodig.
"Gelukkig is niemand beseer nie, maar ons werknemers is wel getraumatiseer en word daarvoor behandel," het hy gesê.
Mnr. Johan Marks, 'n werknemer van die kerk en 'n ooggetuie van die gebeure, wou nie kommentaar lewer nie.
"Dis die kerk se saal en ons huur dit bloot uit vir die pensioen-uitbetalings," is al wat hy bereid was om te sê.
Luidens 'n verklaring van die polisie het die rooftog omstreeks 08:45 plaasgevind.
Die mans het twee geldbokse gesteel. Een boks het egter op die eiendom agter gebly.
Die verdagtes het weggejaag in 'n wit Mercedes Benz met die registrasie CA 599408.
Enige persoon met inligting oor die rooftog, word versoek om insp. Leonard Lakay of kapt. Estelle Kotze van die Rondebosch-polisiekantoor te bel by 021 685-7345.
08-04-2006, 03:41 AM #1014
WES-KAAP: 'Dwelmmakers' kry R75 000-borgtog
KAAPSTAD. – Twee mans van Noordhoek wat daarvan verdink word dat hulle metamfetamien-dwelms in hul gehuurde Seepunt-woonstel vervaardig het, is vandeesweek op borgtog van R75 000 elk vrygelaat.
Mnre. Jacobus Johannes Venter (42) en Jacques van Rensburg (36) is op 28 Junie vanjaar in Seepunt in hegtenis geneem nadat die polisie beslag gelê het op dwelms (cat) en toerusting wat glo gebruik is om dwelms mee te vervaardig.
Die hof het Maandag R100 000 borgtog aan elk van die mans toegestaan, maar hulle kon dit glo nie bekostig nie.
Mnr. Ben Matthewson, die mans se prokureur, het Dinsdag aan landdros Aziz Hamied gesê die mans kon net R60 000 elk bekostig vir borggeld.
"Ons het gehoop ons kan van hul bates vir geld likwideer, maar die batebeslagleggingseenheid het alle bankrekeninge bevries," het hy gesê.
Die Burger het gister berig die mans moet op 30 Augustus redes in die hooggeregshof aanvoer waarom 'n finale beslagleggingsbevel nie teen hulle toegestaan moet word nie.
Regter Tandaswe Ndita het Dinsdag in die hooggeregshof 'n bevel aan die direkteur van openbare vervolging toegestaan, ingevolge waarvan Van Rensburg en Venter se gesamentlike bates en bankrekeninge tot die keerdatum bevries is.
Nadat die twee nie Maandag die borgtoggeld kon betaal nie, het hulle daardie aand in die Seepunt-polisieselle oorgebly en nie in Polls-moor-gevangenis soos waar hulle aanvanklik aangehou is nie.
Volgens Matthewson is die toestande by Pollsmoor-gevangenis "vreeslik".
Me. Carmen Daniels, staatsaanklaer, het gesê die hof het R100 000 borgtoggeld elk gevra, nadat die feite aan die hof voorgelê is.
Beide mans is ook in 2004 vir 'n dwelm-verwante misdaad in hegtenis geneem.
Luidens hofstukke is daar vanjaar sowat R1,5 miljoen in hul gesamentlike bankrekening gedeponeer.
Nadat die hof gevra is om die borgtog te verminder, het 'n familielid R75 000 vir elk van hulle betaal.
Hulle moet as deel van hul borgtogvoorwaardes elke Maandag en Vrydag by die Vishoek-polisie aanmeld.
Nóg 'n voorwaarde is gister bygevoeg dat die mans nie geld uit hul bankrekeninge mag onttrek nie.
Die saak is tot 24 April vir verdere ondersoek uitgestel.
08-04-2006, 03:49 AM #1015
Hengelkampioen in begraafplaas aangeval
KROONSTAD. – Bendes by die begraafplaas op Kroonstad het ondanks versterkte veiligheidsmaatreëls weer toegeslaan en dié keer was hul slagoffer 'n Vrystaatse hengelkampioen wat net 'n rukkie rustig by sy pa se graf wou deurbring.
Ná die aanval op mnr. Willie Vorster moes hy magteloos toekyk hoe sy vrou en twee kinders, wat na hom kom soek het, wegry sonder om hom in 'n bloekombos te sien waar sy vyf aanvallers hom gelos het.
Sy hande en voete was met doringdraad vasgebind en sy een kous was in sy mond gestop.
Hy kon nie beweeg of om hulp roep nie.
Vorster sê hy is die dag van sy pa se verjaardag vroeër as ander familielede na die graf. Hy het vier mans in sy rigting sien kom en het hulle dopgehou, omdat hy onrustig was. Sy tannie was drie maande gelede een van tientalle slagoffers van aanvallers by die begraafplaas.
" 'n Vyfde man het my skielik van agter oorval en met doringdraad begin wurg. Die ander vier was gou by. Hulle het my aangerand en na die bloekombos gedwing. Wat deur my gedagtes gegaan het, was onbeskryflik."
In die bos het hulle hom uitgetrek en beroof. Hulle het gedreig om sy vinger af te sny as hy nie sy trouring afkry nie.
Sy hande en voete is met die doringdraad vasgebind en hy is verder aangerand. Gelukkig het die mans vir iets geskrik en gevlug.
Meer as drie uur later het Vorster sy bewussyn herwin toe hy sy dogter se stem hoor.
Hulle kon hom nie sien nie, en het hospitaal toe gejaag toe hulle stukke van sy klere en bloed op sy pa se graf sien.
Nog later het ander familie opgedaag en hy moes magteloos toekyk. Uiteindelik het hy sy hande uit die doringdraad losgeskeur en deur 'n stuk geploegde land begin kruip. Sy mond was te droog en vol grond om te skreeu. Later het hy 'n handvol sand die lug ingegooi en so die aandag op hom gevestig.
Met die aankoms van die polisie op die toneel wou hulle eers nie dat sy familie hom hospitaal toe bring nie, "omdat een van hulle eers wou seker maak dat ek nie probeer selfmoord pleeg het nie".
Die tweede polisieman het gesê dit help nie om 'n klag in te dien nie, daar sal niks van kom nie. Tot nou toe is geen verklaring nog by hom afgeneem nie.
Volksblad berig geruime tyd reeds oor die onveilige begraafplaas, die polisie se waarskuwings en wagte wat die munisipaliteit by die begraafplaas geplaas het.
Vorster sê niemand sien ooit dié wagte nie, of hulle staan by die hek en gesels.
Last edited by michellemans; 11-18-2008 at 02:04 AM.
08-05-2006, 09:40 AM #1016
SUID-KAAP: 'Pedofiel' wag nog 11 maande vir Valkenberg-bed
KNYSNA.- Mnr. Theuns Olivier, die selferkende pedofiel wat aangekla word van die moord op Steven Siebert (6) op Plettenbergbaai twee dae voor Kersfees verlede jaar, sal waarskynlik nog 11 maande moet wag voordat daar vir hom 'n bed in Valkenberg- Psigiatriese Hospitaal by Kaapstad beskikbaar is.
Olivier is in Maart vanjaar na Valkenberg verwys vir sielkundige waarneming.
Prof. Sean Kaliski van die hospitaal het gister gesê Olivier is nou nommer 48 op die waglys.
"Die staatsaanklaer, mnr. Gavin Capes, het in die hof gesê Olivier is van nommer 53 teruggeskuif na nommer 60," het Olivier se regshulpverteenwoordiger, mnr. Charles Erasmus, gister ontsteld aan Die Burger gesê.
"Hoe kan dit dan nou nóg langer neem?" wou hy weet. Kaliski het gesê dit was seker 'n misverstand, want "volgens vandag (Vrydag) se lys, is Olivier beslis nommer 48 op die lys".
"As hy nou nommer 48 is en hy was verlede maand nommer 53, beteken dit dat sowat vyf persone per maand ingeneem word. Dit beteken my kliënt sal eers oor 11 maande geholpe raak," het Erasmus gesê. "Dit beteken dat hy 'n jaar en nege maande lank verhoorafwagtend sal wees."
Volgens Kaliski is daar geen salf aan die situasie te smeer nie. "Dis maar hoe lank dit vat."
Valkenberg is die enigste hospitaal in die Kaap wat hierdie tipe pasiënte kan akkommodeer.
Die saak is uitgestel tot 2 September.
08-06-2006, 04:07 AM #1017
Misdadiger was byna reservis
Een van Gauteng se mees gesoekte misdadigers was tot kort voor sy inhegtenisneming verlede Sondag in die proses om as 'n reservis by die Suid-Afrikaanse Polisiediens aan te sluit.
Volgens die Wes-Randse eenheid teen georganiseerde misdaad word dié verdagte , Samuel Maghoema, en sy sindikaat met tot twintig moorde en 'n onbekende aantal huisbrake en gewapende rooftogte in Muldersdrift en Honeydew in die noordweste van Johannesburg verbind.
Maghoema (25) is verlede Sondag in Diepsloot in hegtenis geneem nadat 'n ondersoekspan van mnr. Gary Jacobs, 'n private speurder van Assured Security Solutions in Roodepoort, die afgelope elf maande op sy spoor was. "Hy het 'n aansoekvorm in sy besit gehad wat hy reeds ingevul het om as 'n reservis by die Erasmia-polisiekantoor naby Venturion aan te sluit," het Jacobs aan Rapport gesê.
Volgens Jacobs, 'n oud-moord-en-roof-speurder, wou Maghoema vermoedelik op dié wyse toegang tot die polisie se rekenaarstelsel kry om vertroulike inligting te bekom. "Dit sou hom waarskynlik ook gehelp het om wapens en koeëlvastebaadjies te kry," het Jacobs gesê.
Maghoema is die afgelope week in 'n uitkenningsparade uitgewys as een van 'n groep aanvallers wat in September verlede jaar 'n onthaalplek in Muldersdrift beroof het. Die eienaars, hul twee kinders en die personeellede is ná 'n troue vasgebind en van duisende rande beroof.
Eienaars van hotelle en lodges aan die Wes-Rand het Jacobs verlede jaar gehuur om gewapende rooftogte by hul eiendomme te ondersoek. Dié private speurder het sedertdien afgekom op 'n ingewikkelde netwerk van sindikate wat al sedert 2004 vanuit Diepsloot en Zandspruit 'n skrikbewind aan die Wes-Rand voer.
Jacobs, in samewerking met die Wes-Randse eenheid teen georganiseerde misdaad en die Muldersdrift-speurtak, het Oupa Mhalele, Thabo Nzimande en ene "Junior" die laaste weke in hegtenis geneem. Selfone, beursies, bankkaarte, CD-spelers, sakke, rekenaars en ander eiendom is teruggevind.
"Van die sindikate het bande met Nigeriërs wat internetkafees in Hillbrow besit. Hulle bel die Nigeriërs ná 'n rooftog en dié kom koop dan geroofde rekenaars in Diepsloot. Een van die bendelede word vir die moord op 'n polisieman in 2004 gesoek," het Jacobs gesê.
Volgens supt. Anria Joubert van die Wes-Randse eenheid teen georganiseerde misdaad is daar vier bendes in Diepsloot wat verbintenisse met mekaar het. "Ons beskou hulle as sindikate. Hulle is al baie lank bedrywig."
Rapport het ook verneem daar word ondersoek ingestel na die moontlikheid dat polisielede van dié sindikaatlede beskerm.
Mense wat die afgelope jaar in Muldersdrift, Honeydew, Erasmia, Brits, Woodmead, Fourways en Lanseria beroof is, word versoek om te help deur die verdagtes en hul gesteelde eiendom te kom uitken. Belangstellendes kan Jacobs 082 4469 351 of Joubert by 011 760 4915 bel.
08-06-2006, 04:11 AM #1018
Kitsbanke vergeefs opgeblaas
Suid-Afrikaanse bankrowers raak duidelik al hoe vernuftiger.
Plofstof word nou ingespan om kitsbanke op te blaas om by die geld uit te kom.
Sewe kitsbanke van verskillende bankgroepe is die afgelope twee maande só opgeblaas. Die jongste voorval was die afgelope week in Masoyi naby Hazyview in Mpumalanga.
Mnr. Gilbert Swats van die Suid-Afrikaanse bankrisiko-intelligensiesentrum (Sabric) sê die polisie het reeds verdagtes in hegtenis geneem wat met die afgelope twee maande se voorvalle verbind word.
Hy sê die ondersoek is sensitief en hy kan nie daaroor praat nie.
Die eerste kitsbank is reeds 'n jaar gelede opgeblaas. Ná 'n lang stilte het dit verlede maand skielik weer sy kop uitgesteek, sê Swats.
Vier van die sewe kitsbanke wat opgeblaas is, behoort aan Absa en die ander drie aan Standard Bank en Eerste Nasionale Bank.
Van die Absa-kitsbanke wat deurgeloop het, was twee in KwaThema aan die Oos-Rand, een in Newcastle en een in Emdeni, Soweto.
Mnr. Errol Smit, Absa-woordvoerder, sê handelsplofstof wat in myne gebruik word, is gebruik om die kitsbanke op te blaas.
"Wat die boewe nie besef nie, is dat kluise in kitsbanke bestand is teen die ontploffings. Die misdadigers kon net in een geval kontant kry omdat dit in die toevoer tussen die kluis en die masjien was."
Hy sê Absa beskou die opblaastegniek "as niks minder as 'n vorm van terrorisme nie" omdat dit menselewens kan eis.
Smit sê die verliese is minimaal vir die bank, maar dit ontwrig hul kliënte. Dit is veral mense uit voorheen benadeelde gemeenskappe wat swaarkry omdat hulle van duur openbare vervoer gebruik moet maak om by kitsbanke uit te kom waar hulle geld kan trek.
Die voorval in die Laeveld is die tweede van dié aard in die laaste tyd, berig Willem Pelser .
Supt. Izak van Zyl, polisiewoordvoerder, sê die rowers het ook handelsplofstof gebruik wat die kitsbank erg beskadig het. "Die kluis was onbeskadig."
Woordvoerders van Standard Bank en Eerste Nasionale Bank was nie beskikbaar vir kommentaar oor hul kitsbanke wat deurgeloop het nie.
08-06-2006, 04:14 AM #1019
Polisiebakkie, vangwa help met 'groot trek'
"Dit is verkeerd dat die polisie dit doen en dit is net reg dat dié dinge openbaar gemaak word," het 'n Kaapse advokaat gesê nadat hy die beweerde misbruik van twee polisievoertuie deur polisiebeamptes aangemeld het.
Die advokaat, wat anoniem wil bly, het selfoonfoto's aan Kaap-Rapport gewys wat hy verlede Saterdag in Kommetjie en Sun Valley geneem het. Hierop kan duidelik gesien word hoe twee polisiebeamptes in amptelike drag saam met mense in siviele drag meubels uit 'n woonstel in Kommetjie dra en dit op 'n polisiebakkie en in 'n vangwa laai.
Die advokaat het ook foto's van die registrasienommers van die twee voertuie en van een van die polisielede geneem.
Hy het die "trek" toe in sy motor tot in Sun Valley agtervolg. Volgens hom wou twee vroulike lede van die publiek dit ook doen, maar hy het hulle versoek om dit veiligheidshalwe nie te doen nie.
In Sun Valley het hy weer foto's geneem. Volgens hom het die een polisiebeampte aan hom bevestig dat dit sý meubels en huis is waar sy meubels afgelaai word.
Die polisieman het hom ook gevra wat hy daar maak en van watter departement hy is, waarop hy geantwoord het dat hy van die publiek is en foto's mag neem.
Die advokaat wou die saak daarna by die polisiekantoor op Ocean View aanmeld, maar kon nie die bevelvoerder in die hande kry nie. Hy het dit toe Dinsdag gaan aanmeld en Donderdag 'n amptelike verklaring by die polisiekantoor afgelê.
Supt. Billy Jones, polisiewoordvoerder, het bevestig dat daar wel 'n beëdigde verklaring deur 'n lid van die publiek oor die beweerde misbruik van staatseiendom by die Ocean View-polisiekantoor afgelê is. Jones sê ook dat die stasiebevelvoerder, supt. Natasha Thomas, onmiddellik 'n interne dissiplinêre ondersoek van stapel gestuur het het. Thomas skakel ook met die polisie se regsdienste en sal sodra uitslag gekry word, die gepaste stappe doen.
# Op 22 Julie het die Kaapstadse burgemeester, me. Helen Zille, op Gordonsbaai bewerings van me. Barbara Louw, woordvoerder van 'n aksiekomitee oor die misbruik van polisievoertuie, aangehoor. Louw het onder meer gesê dat munisipale beamptes op Gordonsbaai vleis verkoop, en dat staatsvoertuie gebruik is om vleis te vervoer en om sekuriteitswerk mee te verrig.
Intussen het die Kaapse stadsraad 'n onafhanklike kommissie onder leiding van 'n voormalige magistraat, mnr. Ian Yuill, in die lewe geroep om die aantygings van swak bestuur, nalatigheid en wetsoortredings in die Helderbergtak van die metropolisie te ondersoek. Ander bewerings deur die Kaapse publiek sal ook ondersoek word.
# 'n Tolvrye nommer sal teen 14 Augustus beskikbaar wees om polisievergrype aan te meld.
08-06-2006, 04:22 AM #1020
Moedeloos oor 'lakse' polisie
Vir die sakeman en eienaar van 'n gewilde rivieroord het die vonke behoorlik gespat nadat herhaalde kabeldiefstalle sy onderneming begin lamlê het. Hy het 'n private speurder gehuur om die diewe vas te trek.
En hoewel mnr. Rex Anderson, eienaar van Stonehaven on Vaal en die speurder, mnr. Don Smith, albei nou weet wie en waar die boosdoeners is, stel Telkom en die polisie glo nie in die minste in dié inligting belang nie.
Telkom meld glo die kabeldiefstalle aan, maar sodra die ondersoek nie verder vorder nie, sluit die polisie die saak. Telkom gee die saaknommer aan hul versekeraars, wat uitbetaal vir nuwe kabels.
Smith sê hy het bewyse van wie die diewe is aan die polisie oorhandig. Hy het motorregistrasienommers nagespeur en gevind een van die motors is van Bloemfontein afkomstig en die ander behoort aan 'n veiligheidsmaatskappy in Klerksdorp. Een van die voertuie is gesteel.
Die polisie het hul skouers opgetrek en gesê Telkom moet self die saak kom heropen voor daar weer 'n ondersoek geopen kan word.
Anderson het al duisende rande se skade gely. In minder as twee maande was daar ses kabeldiefstalle. Elke keer beteken dit sy elektrisiteit en telefone word afgesny. Hy verloor klante omdat aangeneem word wanneer 'n telefoon nie opgetel word nie, dit swak diens is. Op Vadersdag het hy tussen tagtig en honderd klante verloor wat nie plek vir ete kon bespreek nie.
Anderson het nou bykomende selfone vir die restaurant gekoop. In die geval van kabeldiefstal word Telkomoproepe na die selfone herlei. Maar Anderson moet elke sent van elke inkomende oproep uit sy eie sak betaal.
Wanneer die krag onderbreek word, kan geen elektroniese betaling gedoen word nie. Dit kan tot twee dae vat om gesteelde kabels te vervang.
Volgens Smith het Telkom glo net een ondersoekbeampte vir die Vaaldriehoek. Dié persoon is in Klerksdorp en is "nooit beskikbaar nie".
"Ek verstaan hulle het belangrike sake, soos moord, om op te los. Maar intussen moet geld vermors word op die herhaaldelike vervanging van kabels wanneer so 'n saak baie vinnig opgelos kan word. Die diewe kan in 'n kort tydjie vasgetrek word," sê Smith.
'n Bron by Telkom sê die maatskappy verloor miljoene rande aan kabeldiefstal. Mnr. Adjith Bridgraj, senior kommunikasiebeampte by Telkom, sê Telkom het die leidrade van die speurder opgevolg, maar nog geen inhegtenisnemings is gedoen nie.
Bridgraj sê kabeldiefstal is 'n groot probleem in die Vaaldriehoek en moedig mense aan om enige verdagte bedrywighede by hulle aan te meld.